钦定古今图书集成/明伦汇编/官常典/第476卷 > 源怀
## 钦定古今图书集成/明伦汇编/官常典/第476卷 > 源怀

按《魏书源贺传》：“贺长子延，延弟思礼，后赐名怀。谦恭
宽雅有大度，高宗末为侍御中散。父贺辞老，诏怀受
父爵，拜征南将军。寻为持节，督诸军屯于漠南。还，除
殿中尚书，出为长安镇将、雍州刺史。清俭有惠政，善
于抚恤，劫盗息止，流民皆相率来还。岁馀，复拜殿中
尚书，加侍中，参都曹事，又督诸军征蠕蠕，六道大将”
咸受节度。迁尚书令，参议律令。后例降为公。除司州
刺史。从驾南征，加卫大将军，领中军事。以母忧去职赐帛三百匹，谷千石。十九年，除征北大将军、夏州刺
史，转都督雍岐东秦诸军事、征西大将军、雍州刺史。
景明二年，征为尚书左仆射，加特进。时有诏，以“奸吏
犯罪，每多逃遁，因眚乃出，并皆释然。自今已后，犯罪
不问轻重而藏窜者，悉远流。若永避不出，兄弟代徙。”
怀乃奏曰：“谨按条制，逃吏不在赦限。窃惟圣朝之恩，
事异前宥，诸流徙在路，尚蒙旋反，况有未发，而仍遣
边戍？按守宰犯罪逃走者众，禄润既优，尚有兹失，及
蒙恩宥，卒然得还。今独苦此等，恐非均一之法。如臣
管执，谓宜免之。”书奏，门下以成式既班駮奏不许。怀
重奏曰：“臣以为法贵经通，治尚简要。刑宪之设，所以
网罗罪人。苟理之所备，不在繁典；行之可通，岂容峻
制。此乃古今之达政，救世之𢘆规。伏寻《条制》，勋品已
下，罪发逃亡，遇恩不宥，仍流妻子。虽欲抑绝奸途，匪
为通式。谨按事条，侵官败法，专据流外，岂九品已上
人皆贞白也。其诸州守宰，职任清流，至有贪浊，事发
逃窜，而遇恩免罪。勋品已下，独乖斯例。如此，则宽纵
上流，法切下吏，育物有差，惠罚不等。又谋逆滔天，轻
恩尚免，吏犯微罪，独不蒙赦。使大宥之经不通，开生
之路致壅，进违古典，退乖今律。辄率愚见，以为宜停。”
书奏，世宗纳之。其年，除车骑大将军、凉州大中正。怀
奏曰：“南贼游魂江、扬，职为乱逆，肆厥淫昏，月滋日甚，
贵臣重将，靡有孑遗。崇信奸回，昵比阉竖，内外离心，
骨肉猜叛。萧宝融僭号于荆、郢。其雍州刺史萧衍，勒
兵而东，袭上流之众，已逼其郊。广陵、京口，各持兵而
怀两望，锺离、淮阴，并鼎峙而观得失。秣陵孤危，制不
出门，君子小人，并罹灾祸。”延首北望，朝不及夕。斯实
天启之期，吞并之会。乘厥萧墙之衅，藉其分崩之隙，
东据历阳，兼指瓜步，缘江镇戍，达于荆郢。然后奋雷
电之威，布山河之信，则江西之地，不刃自来；吴会之
乡，指期可举。昔士治有言：“皓若暴死，更立贤主”，文武
之官，各得其任，则勍敌也。若萧衍克就，上下同心，非
直后图之“难，实亦扬境危逼。何则？寿春之去建邺，七
百而已。山川水陆，彼所资利。脱江湘无波，君臣效职，
藉水凭舟，倏忽而至，寿春容不自保，江南将若之何？
今宝卷邑居有土崩之形，边城无继援之兆，清荡江
区，实在今日。臣受恩既重，不敢不言。”诏曰：“不君不臣，
江南常弊。有粟不食，其在斯矣。上天将欲亡之，诸蕃
又愿取之。人事天道，孰云匪会，但以养害，仁者不为。
且十月五日，衍军已达大航，其大伤小亡”之势，久应
有决。假令天罚宝卷，衍兵获进，则衍之主佐，又是乱
亡遗孽，皇灵其能久祐之乎！今之所矜者，正以南黔
企德，边书继至，殄悴之氓，理须救接。若尔者，“扬州兵
力，配积不少，但可速遣任城，委以处分，别加慰勉，令
妙尽边筭也。”以衍事克，遂停怀。又表曰：“昔世祖昇遐，
南安在位，出拜东庙，为贼臣宗爱所弑。时高宗避难
龙潜苑中，宗爱异图，神位未定。臣亡父先臣贺与长
孙渴侯陆丽等表迎高宗纂徽宝命。丽以扶负圣躬
亲所见识，蒙授抚军大将军司徒公、平原王。兴安二
年，追论定策之勋，进先臣爵西平王。皇兴季年，显祖
将传大位于京兆王。先臣时都督诸将，屯于武川，被
征诣京，特见顾问，先臣固执不可。显祖久乃许之，遂
命先臣持节授皇帝玺绶于高祖。”至太和十六年，丽
息叡《状私书》，称“其亡父与先臣援立高宗，朝廷追录，
封叡钜鹿郡开国公。臣时丁艰，草土不容及例。”至二
十年，除臣雍州刺史，临发奉辞，面奏先帝，申先臣旧
勋，时敕旨但赴所临，寻当别判。至二十一年，车驾幸
雍，臣复陈闻，时蒙敕旨，征还当授。自宫车晏驾，遂尔
不白。窃惟先臣，远则援立高宗，宝历不坠；近则陈力
显祖，神器有归。如斯之勋，超世之事。丽以父功，而获
河山之赏；臣有家勋，不霑茅社之赐。“得否相悬，请垂
裁处。”诏曰：“宿老元臣，云如所诉。”访之史官，颇亦言此。
可依比授冯翊郡开国公，邑九百户。又诏为使持节，
加侍中、行台，巡行北边六镇，𢘆燕、朔三州，赈给贫乏。
兼采风俗，考论殿最，事之得失，皆先决后闻。自京师
迁洛，边朔遥远，加连年旱俭，百姓困敝，怀衔命巡抚，
存恤有方，便宜运转，有无通济。时后父于劲势倾朝
野，劲兄于祚与怀宿昔通婚，时为沃野镇将，颇有受
纳。怀将入镇，祚郊迎道左，怀不与语，即劾祚免官。怀
朔镇将元尼须与怀少旧，亦贪秽狼籍，置酒请怀，谓
怀曰：“命之长短，由卿之口，岂可不相宽贷？”怀曰：“今日
之集，乃是源怀与故人饮酒之坐，非鞫狱之所也。”明
日公庭，始为使人检镇将罪状之处，尼须挥泪而已，
无以对之。怀既而表劾尼须，其奉公不挠，皆此类也。
怀又表曰：“景明以来，北蕃连年灾旱，高原陆野，不任
营殖，惟有水田，少可菑亩。然主将参僚，专擅腴美，瘠
土荒畴给，百姓因此困敝，日月滋甚。诸镇水田，请依
《地令》分给细民，先贫后富；若分付不平，令一人怨讼
者，镇将已下连署之官，各夺一时之禄；四人已上，夺
禄一周。北镇边蕃，事异诸夏，往日置官，全不差别。沃
野一镇，自将已下八百馀人，黎庶怨嗟，佥曰烦猥。边隅事鲜，实少畿服，请主帅吏佐，五分减二。”诏曰：“省表
具恤民之怀，已敕有司，一依所上，下为永准。如斯之
比，不便于民，损化害政者，其备列以闻。”时细民为豪
彊陵压，积年枉滞，一朝见申者，日有百数。所上事宜
便于北边者，凡四十馀条，皆见嘉纳。正始元年九月，
有告蠕蠕率十二万骑六道并进，欲直趋沃野，怀朔
南寇𢘆、代。诏怀以本官加使持节、侍中，出据北蕃，指
授规略，随须征发，诸所处分，皆以便宜从事。又诏怀
子直寝徽随怀北行。诏赐马一匹，细铠一具，御槊一
枚。怀拜受讫，乃于其庭跨鞍执槊，跃马大呼，顾谓宾
客曰：“气力虽衰，尚得如此。蠕蠕虽畏壮轻老，我亦未
便可欺。今奉庙胜之规，总骁捍之众，足以擒其酋帅，
献俘阙下耳。”时年六十一。怀至云中，蠕蠕亡遁。怀旋
至𢘆代，案视诸镇左右要害之地，可以筑城置戍之
处，皆量其高下，揣其厚薄，及储粮积仗之宜，犬牙相
救之势，凡表五十八条。表曰：“蠕蠕不羁，自古而尔，游
魂鸟集，水草为家。中国患者，皆斯类耳。历代驱逐，莫
之能制。虽北拓榆中，远临瀚海，而智臣勇将，力筭俱
竭，胡人颇遁，中国以疲。于时贤哲，思造化之至理，推
生民之习业。量夫中夏粒食邑居之民，蚕衣儒步之
士，荒表茹毛饮血之类，鸟宿禽居之徒，亲校长短，因
宜防制”，知城郭之固，暂劳永逸。自皇魏统极，都于平
城，威震天下，德笼宇宙。今定鼎成周，去北遥远，代表
诸蕃，北固高车外叛，寻遭旱俭，戎马甲兵，十分阙八。
去岁复镇阴山，庶事荡尽，遣尚书郎中韩贞宋世量
等检行要险，防“遏形便，谓准旧镇，东西相望，令形势
相接，筑城置戍，分兵要害，观农积粟，警急之日，随便
翦讨。如此则威形增广，兵势亦盛。且北方沙漠，夏乏
水草，时有小泉，不济大众。脱有非意，要待秋冬，因云
而动。若至冬日，冰沙凝厉，游骑之寇终不敢攻城，亦
不敢越城南出。如此，北方无忧矣。”世宗从之。今北镇
诸戍东西九城是也。迁骠骑大将军。时武兴氐王杨
绍先叔集起反叛，诏怀使持节、侍中、都督平氐诸军
事以讨之，须有兴废，任从权计。其邢峦、李焕并禀节
度。三年六月卒，年六十三。诏给东园秘器、朝服一具、
衣一袭、钱二十万、布七百匹、蜡三百斤，赠司徒、冀州
刺史。兼吏部尚书卢昶奏：“太常寺议”谥曰：“怀体尚宽
柔，器操平正，依谥法，柔直考终曰‘靖’，宜谥‘靖公’。司徒
府议，怀作牧陕西，民馀惠化，入总端贰，朝列归仁，依
谥法，布德执义曰‘穆’，宜谥‘穆公’。”二谥不同。诏曰：“府寺
所执，并不克允。爱民好与曰‘惠’，可谥惠公。”怀性宽容
简约，不好烦碎。𢘆语人曰：“为贵人理世务，当举纲维，
何必须太子细也？譬如为屋，但外望高显，楹栋平正，
基壁元牢，风雨不入足矣。斧斤不平，斲削不密，非屋
之病也。”又性不饮酒，而喜以饮人。好接宾友，雅善音
律。虽在白首，至宴居之暇，常自操丝竹。怀有《七子》。